Broj: 711-I-151-P-159-19/21-04-17

Zagreb, 8. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1., članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Ivana Ćelića, zastupnika u Hrvatskom saboru, pokrenutog Odlukom Broj: 711-I-1361-P-159-19/20-02-17 od 5. lipnja 2020.,** na 110. sjednici Povjerenstva, održanoj 8. siječnja 2021.g., donosi sljedeću

**ODLUKU**

1. **Dužnosnik Ivan Ćelić, zastupnik u Hrvatskom saboru, propustom da po pisanom pozivu Povjerenstva obrazloži nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenog 20. prosinca 2018.g, u dijelu koji se odnosi na primitak razlike plaće za obnašanje dužnosti zastupnika u Hrvatskom saboru, počinio je povredu članka 27. ZSSI-a, u svezi s člancima 8. i 9. navedenog Zakona.**
2. **Za povredu ZSSI-a, opisanu pod točkom I. izreke ove odluke, dužnosniku Ivanu Ćeliću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 88. sjednici, održanoj dana 5. lipnja 2020.g. pokrenulo postupak za odlučivanje o sukobu interesa protiv dužnosnika Ivana Ćelića, zastupnika u Hrvatskom saboru, zbog moguće povrede odredbi članka 8. i 9. ZSSI-a u svezi s člankom 27. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnog tijela, utvrđenim povodom redovite provjere izvješća o imovinskom stanju dužnosnika od 20. prosinca 2018.g., a koji se odnosi na podatke o plaći koju prima na Klinici za psihijatriju Vrapče i razlici plaće koju prima u Hrvatskom saboru.

Dužnosnik je dana 5. listopada zaprimio navedenu odluku te se na istu očitovao u otvorenom roku pismenom koje je zaprimljeno 14. listopada 2020. pod brojem 711-U-3703-P-159-19/20-03-3

Dužnosnik u očitovanju navodi da je u izvješću o imovinskom stanju od 20. prosinca 2018. u rubrici „Prihodi –primanja na mjesečnoj razini od dužnosti za koju se podnosi izvješće o imovinskom stanju“ naveo iznos od 13.123,16 kn, a u rubrici „Podatci o plaći ostvarenoj kod drugog poslodavca“ iznos od 11.078,92 kn i ističe da je takav netočan upis nastao kao posljedica pogreške kod popunjavanja navedenog izvješća. Također navodi da je zaprimio zaključak, Broj: 711-1-381-IK-1435-16/19-10-17 od 15. veljače 2019. kojim ga se poziva da u roku od 15 dana dostavi Povjerenstvu očitovanje s potrebnim dokazima o neskladu između prijavljene imovine iz izvješća o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, ali da je zbog profesionalnih obveza vezanih za obnašanje dužnosti zastupnika u Hrvatskom saboru kao i za obavljanje poslova na Klinici za psihijatriju Vrapče propustio očitovati se u navedenom roku.

Navodi da je prilikom podnošenja drugih izvješća o imovinskom stanju dužnosnika, i to od 31. srpnja 2020. te od 9. rujna 2020. navedene rubrike popunio tako da odgovaraju stvarnom stanju, obzirom da je naveo primitak mjesečne plaće u iznosu od 11.078,92 kn na Klinici za psihijatriju Vrapče te primitak razlike plaće u iznosu od 2.886,63 kn, koju prima od Hrvatskog sabora. Nadalje u očitovanju iznosi kako se u obrazloženju odluke o pokretanju postupak navodi dopis Hrvatskog sabora, Ureda za opće poslove Hrvatskog sabora i Vlade Republike Hrvatske, KLASA: 120-01/19-03/02, URBROJ: 50403-05-1-19-2 od 12. veljače 2019.g. te da se u njemu navodi da je dužnosniku rješenjem Odbora za izbor, imenovanje i upravne poslove određeno pravo na razliku plaće u visini plaćekoji bi ostvarivao na temelju obnašanja dužnosti zastupnika u Hrvatskom saboru (potpredsjednika Odbora za zdravstvo i socijalnu politiku) i manje plaće koju ostvaruje u Klinici za psihijatriju Vrapče, odnosno da se razlika plaće isplaćuje mjesečno unatrag, po dostavi obračunske liste ostvarene mjesečne plaće na navedenoj Klinici.

Dužnosnik predlaže da se uvaže njegovi navodi, jer u obnašanju dužnosti zastupnika u Hrvatskom saboru nije bio u sukobu interesa te da redovito unosi promjene u izvješća o imovinskom stanju koja podnosi Povjerenstvu, koje po potrebi obrazlaže u napomeni izvješća.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona. Uvidom u Registar dužnosnika koji vodi Povjerenstvo utvrđeno je da Ivan Ćelić obnaša dužnost zastupnika u Hrvatskom saboru od 14. listopada 2016.g. Slijedom navedenoga, Ivan Ćelić je povodom obnašanja navedene dužnosti obvezan postupati sukladno odredbama ZSSI-a.

Povjerenstvo je, sukladno članku 24. ZSSI-a, izvršilo redovitu podataka iz izvješća o imovinskom stanju dužnosnika Ivana Ćelića od 20. prosinca 2018.g. koje je podneseno povodom bitne promjene u imovini u kojem je naveo da od poslodavca Klinika za psihijatriju Vrapče prima mjesečnu plaću u neto iznosu od 11.078,92 kn te da za obnašanje dužnosti zastupnika u Hrvatskom saboru prima mjesečnu plaću u neto iznosu od 13.123,26 kn.

Povjerenstvo je na temelju potpisanog Sporazuma i izvršenog neposrednog uvida u podatke Porezne uprave utvrdilo da dužnosnik od Klinike za psihijatriju Vrapče prima mjesečnu plaću u iznosu od 11.078,92 kn, dok od Hrvatskog sabora prima mjesečni iznos od 2.886,63 kn, iz čega proizlazi da dužnosnik prima plaću od navedene Klinike i razliku plaće od Hrvatskog sabora do visine plaće zastupnika u Hrvatskom saboru.

Povjerenstvo je dopisom Broj: 711-I-285-IK-1435-16 /19-08-17 od 7. veljače 2019.g. zatražilo od Hrvatskog sabora, Ureda za opće poslove Hrvatskog sabora i Vlade Republike Hrvatske, podatak prima li dužnosnik Ivan Ćelić plaću povodom obnašanja dužnosti zastupnika u Hrvatskom saboru u skladu s odredbama Zakona o pravima i dužnostima zastupnika u Hrvatskom saboru, obzirom da prema podacima podnesenog izvješća istovremeno prima plaću i za obavljanje drugih poslova, odnosno prima li razliku plaće od Hrvatskog sabora.

Hrvatski sabor, Ured za opće poslove Hrvatskog sabora i Vlade Republike Hrvatske, navodi u dopisu, KLASA: 120-01/19-03/02, URBROJ: 50403-05-1-19-2 od 12. veljače 2019.g. da je dužnosniku Ivanu Ćeliću rješenjem Odbora za izbor, imenovanje i upravne poslove određeno pravo na razliku plaće u visini plaće koji bi ostvarivao na temelju obnašanja dužnosti zastupnika u Hrvatskom saboru (potpredsjednika Odbora za zdravstvo i socijalnu politiku) i manje plaće koju ostvaruje u Klinici za psihijatriju. Navodi se da se razlika plaće isplaćuje mjesečno unatrag, po dostavi obračunske liste ostvarene mjesečne plaće na navedenoj Klinici te da je konkretno za mjesec prosinac 2018.g. u Klinici za psihijatriju primio neto plaću u iznosu od 11.858,03 kn te u Hrvatskom saboru razliku plaće u neto iznosu od 2.886,63 kn.

Slijedom navedenog, usporedbom podataka iz izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nerazmjer između prijavljenih podataka navedenih u izvješću te utvrđenih podataka kojima raspolažu nadležna tijela.

Stoga je Povjerenstvo Zaključkom Broj: 711-I-381-IK-1435-16/19-10-17 od15. veljače 2019.g. pozvalo dužnosnika da u roku od 15 dana od dana primitka ovog zaključka dostavi Povjerenstvu očitovanje s potrebnim dokazima o neskladu između prijavljene imovine iz Izvješća o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, sukladno uputi iz obrazloženja navedenog zaključka.

Dužnosnik je navedeni Zaključak zaprimio 9. svibnja 2019.g. te se na isti nije očitovao.

Povjerenstvo utvrđuje da je dužnosnik Ivan Ćelić 31. srpnja 2020. te 9. rujna 2020. podnio izvješća o imovinskom stanju u kojima je naveo primitak punog iznosa mjesečne plaće od Klinike za psihijatriju Vrapče te primitak razlike plaće od Hrvatskog sabora.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, dohotku od nesamostalnog rada.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Nadalje, člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja.

Člankom 4. toga Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Dužnosnik je u izvješću o imovinskom stanju koje je podnio Povjerenstvu povodom bitne promjene u imovini 20. prosinca 2018. naveo da od poslodavca Klinika za psihijatriju Vrapče prima punu mjesečnu plaću u neto iznosu od 11.078,92 kn te da također prima punu plaću za obnašanje dužnosti zastupnika u Hrvatskom saboru u neto iznosu od 13.123,26 kn, iako prema podacima Porezne uprave, a što je potvrđeno u očitovanju Hrvatskog sabora, Ureda za opće poslove Hrvatskog sabora i Vlade Republike Hrvatske, prima punu plaću u Klinici za psihijatriju u iznosu od 11.858,03 kn te razliku plaće od Hrvatskog sabora u iznosu od 2.886,63 kn, sukladno članku 4. Zakona o pravima i dužnostima zastupnika u Hrvatskom saboru.

Unatoč tome što je zaključkom, koji mu je uredno dostavljen, pozvan da obrazloži navedeni nerazmjer, dužnosnik to nije učinio pravdajući svoj propust nakon pokretanja ovog postupka profesionalnim obvezama vezanima za obnašanje dužnosti zastupnika u Hrvatskom saboru te liječnika Klinike za psihijatriju Vrapče, dok je prema navodima njegova očitovanju pogrešno navođenje podataka u podnesenom izvješću, u dijelu koji se odnosi na primanje razlike plaće, posljedica nenamjerne pogreške.

Stoga je usporedbom podataka iz izvješća o imovinskom stanju dužnosnika podnesenog povodom promjene od 20. prosinca 2018. i podataka prikupljenih od nadležnih tijela u Republici Hrvatskoj utvrđen nerazmjer u dijelu koji se odnosi na podatke o plaći koju dužnosnik prima za obnašanje javne dužnosti, obzirom da je dužnosnik naveo primitak punog iznosa plaće za obnašanje dužnosti zastupnika u Hrvatskom saboru, iako prema podacima nadležnih tijela prima razliku plaće do visine plaće koju bi primao povodom obnašanje iste dužnosti.

Kako je dužnosnik Ivan Ćelić propustio da po pisanom pozivu Povjerenstva obrazloži nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenim 20. prosinca 2018.g. u dijelu koji se odnosi na razliku plaće koju prima za obnašanje dužnosti zastupnika u Hrvatskom saboru, time je počinio povredu članka 27. ZSSI-a u svezi s člancima 8. i 9. tog Zakona.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI-a Povjerenstvo propisuje izricanje sankcije obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da se radi o manjem formalnom propustu, kojeg je dužnosnik odmah nakon pokretanja propusta i ispravio.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn, pri čemu se imalo u vidu da se za povrede članka 8. i 9. ZSSI-a, sukladno članku 42. ZSSI-a, može izreći isključivo novčana sankcija.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Ćelić, elektroničkom dostavom

2. Objava na Internetskoj stranici Povjerenstva

3. Pismohrana